ATZINUMS 10. Mēs revidējām: a) Kopuzņēmuma pārskatus, kuri ietver finanšu pārskatus (8) un budžeta izpildes pārskatus (9) par 2016. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību, kā noteikts Līguma par Eiropas Savienības darbību (LESD) 287. pantā. Atzinums par pārskatu ticamību 11. Mēs uzskatām, ka Kopuzņēmuma pārskati par 2016. gada 31. decembrī slēgto gadu visos būtiskajos aspektos patiesi atspoguļo Kopuzņēmuma finanšu stāvokli 2016. gada 31. decembrī, tā darbību rezultātus, naudas plūsmas un neto aktīvu pārmaiņas minētajā datumā slēgtajā gadā saskaņā ar Kopuzņēmuma finanšu noteikumiem un Komisijas grāmatveža pieņemtajiem grāmatvedības noteikumiem. Tie balstās uz starptautiski atzītiem publiskā sektora grāmatvedības standartiem. Atzinums par pārskatiem pakārtoto ieņēmumu likumību un pareizību 12. Mēs uzskatām, ka pārskatiem par 2016. gada 31. decembrī slēgto gadu pakārtotie ieņēmumi visos būtiskajos aspektos ir likumīgi un pareizi. Atzinums ar iebildēm par pārskatiem pakārtoto maksājumu likumību un pareizību 13. Mēs uzskatām, ka, izņemot turpmāk 14.–18. punktā aprakstītā jautājuma iespējamo ietekmi, 2016. gada 31. decembrī slēgtā gada pārskatiem pakārtotie maksājumi visos būtiskajos aspektos ir likumīgi un pareizi. Pamatojums atzinumam ar iebildēm par pārskatiem pakārtoto maksājumu likumību un pareizību 14. Kopuzņēmums ECSEL ir pārņēmis kopuzņēmumu Artemis un ENIAC 7. pamatprogrammas projektus. Maksājumi, ko kopuzņēmums ECSEL veica šiem projektiem 2016. gadā, pamatojoties uz izmaksu pieņemšanas apliecinājumiem, kurus izsniegušas ECSEL iesaistīto valstu finansēšanas iestādes, veidoja 118 miljonus EUR, kas ir 54 % no kopējiem Kopuzņēmuma veiktajiem pamatdarbības maksājumiem 2016. gadā. 15. Kopuzņēmumu Artemis un ENIAC noslēgtie administratīvie nolīgumi ar attiecīgajām valstu finansēšanas iestādēm joprojām ir spēkā arī pēc šo abu kopuzņēmumu apvienošanas kopuzņēmumā ECSEL. Saskaņā ar šiem nolīgumiem valstu finansēšanas iestādes veic 7. pamatprogrammas projektu maksājumu ex post revīzijas Kopuzņēmuma vārdā. Kopuzņēmumu Artemis un ENIAC ex post revīzijas stratēģijas lielā mērā pamatojās uz to, ka valstu finansēšanas iestādes revidē projektu izmaksu deklarācijas (10). 16. Kopuzņēmums ECSEL ir veicis pasākumus ar mērķi novērtēt valstu finansēšanas iestāžu ex post revīziju veikšanu un ir saņēmis valstu finansēšanas iestāžu rakstiskus apstiprinājumus, kuros deklarēts, ka attiecīgās valsts procedūru piemērošana sniedz pamatotu pārliecību par darījumu likumību un pareizību. Tomēr, tā kā valstu finansēšanas iestādes izmanto ļoti atšķirīgas metodes un procedūras, kopuzņēmums ECSEL nespēj aprēķināt vienotu ticamu svērto kļūdu īpatsvaru vai atlikušo kļūdu īpatsvaru. 17. Tāpēc Palāta nespēj secināt, vai ex post revīzijas darbojas efektīvi un vai šis svarīgais kontroles mehānisms sniedz pietiekamu pārliecību par 7. pamatprogrammas projektiem pakārtoto darījumu likumību un pareizību (11). 18. Šis problēmjautājums attiecībā uz valstu finansēšanas iestāžu izmantoto metožu un procedūru atšķirībām vairs neskar pamatprogrammas “Apvārsnis 2020” projektu īstenošanu, jo ex post revīzijas veiks kopuzņēmums ECSEL un Komisija (12). Vadības un stratēģisko vadītāju pienākumi 19. Saskaņā ar LESD 310.–325. pantu un Kopuzņēmuma finanšu noteikumiem vadības pienākums ir sagatavot un iesniegt pārskatus, pamatojoties uz starptautiski atzītiem publiskā sektora grāmatvedības standartiem, un nodrošināt tiem pakārtoto darījumu likumību un pareizību. Šie pienākumi ietver iekšējās kontroles izveidi, ieviešanu un īstenošanu attiecībā uz finanšu pārskatu sagatavošanu un izklāstu tā, lai krāpšanas vai kļūdas dēļ tajos nebūtu sniegtas būtiski nepareizas ziņas. Vadības pienākumos tostarp ir nodrošināt, lai finanšu pārskatos atspoguļotās darbības, finanšu darījumi un informācija atbilstu to regulējumam. Kopuzņēmuma vadībai ir galīgā atbildība par pārskatiem pakārtoto darījumu likumību un pareizību. 20. Sagatavojot pārskatus, vadības pienākums ir novērtēt Kopuzņēmuma spēju turpināt darbību, attiecīgi izklāstīt jautājumus, kas saistīti ar darbības turpināšanu, un izmantot darbības turpināšanas pieņēmumu grāmatvedībā. 21. Stratēģiskie vadītāji ir atbildīgi par struktūras finanšu ziņojumu sagatavošanas procesa pārraudzību. Revidenta pienākumi pārskatu un pakārtoto darījumu revīzijā 22. Mūsu mērķi ir iegūt pamatotu pārliecību par to, ka Kopuzņēmuma pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi, un, balstoties uz mūsu veikto revīziju, sniegt Eiropas Parlamentam un Padomei vai citām attiecīgām budžeta izpildes apstiprinātājiestādēm deklarāciju par pārskatu ticamību un tiem pakārtoto darījumu likumību un pareizību. Pamatota pārliecība ir augsts pārliecības līmenis, bet tā nav garantija, ka revīzijā vienmēr tiks atklātas būtiski nepareizas ziņas vai būtiska neatbilstība, ja tāda pastāv. Tās var rasties krāpšanas vai kļūdas dēļ un tiek uzskatītas par būtiskām tad, ja var pamatoti sagaidīt, ka atsevišķi vai kopā tās varētu ietekmēt saimnieciskos lēmumus, kurus lietotāji pieņem, pamatojoties uz šiem pārskatiem. 23. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Procedūru izvēle ir atkarīga no revidenta sprieduma, tostarp novērtējuma par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Veicot riska novērtējumus, lai izstrādātu konkrētajiem apstākļiem atbilstošas revīzijas procedūras, nevis lai sniegtu atzinumu par iekšējās kontroles mehānismu efektivitāti, ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu un pakārtoto darījumu likumību un pareizību. Revīzijā novērtē arī izmantoto grāmatvedības metožu piemērotību un vadības veikto grāmatvedības aplēšu pamatotību, kā arī pārskatu vispārējo izklāstu. 24. Saistībā ar ieņēmumiem mēs pārbaudām no Komisijas saņemto subsīdiju un novērtējam Kopuzņēmuma maksu un citu ieņēmumu iekasēšanas procedūras. 25. Saistībā ar izdevumiem mēs pārbaudām maksājumu darījumus, kad izdevumi ir radušies un ir iegrāmatoti un pieņemti. Šī pārbaude aptver visas maksājumu kategorijas (tostarp aktīvu iegādei veiktos maksājumus) to veikšanas stadijā. 26. Sagatavojot šo ziņojumu un atzinumu, mēs ņēmām vērā neatkarīga ārējā revidenta veikto revīzijas darbu saistībā ar Kopuzņēmuma pārskatiem, kā noteikts ES Finanšu regulas (13) 208. panta 4. punktā.